Владислав Надьмитьо

**Владислав Надьмитьо** (*30. май 1947—†17. авґуста 2023), новинар, музичар, композитор, културни дїяч.

## Биоґрафия
Владислав Надьмитьо ше народзел 30. мая 1947. року у Руским Керестуре. Оцец Дюра и мац Наталия родз. Катона.  Славко мал и младшу шестру Наталию. У Керестуре закончел основну школу, а ґимназию *Моша Пияде* у Суботици.

После матури почал робиц у Прекладательней служби Скупштини АП Войводини, о єден час прешол до НВУ *Руске слово* дзе робел як новинар у Редакциї тижньових новинох *Руске слово*.  Єден час робел як помоцнїк редактора у Редакциї видавательней дїялносци НВРО *Руске слово*. Под час роботи уписал ше на Филозофски факултет у Новим Садзе, алє студиї нє закончел. По угляду на значне число наших людзох дзеведзешатих рокох (1994.) прешлого вику Владислав Надьмитьо ше зоз фамилию виселєл до Канади. 

## Музика як животни кредо

Попри новинарства, його животна преокупация, у його шерцу можебуц и найважнєйша, була музика. Музику полюбел од малючка. У основней школи грал у школским тамбуровим оркестру, потим  му ґитара постала наймилши музични инструмент. На початку 60-тих рокох  Славко бул вецей роки член керестурского младежского оркестра *Шкорванчки*.

Под час школованя у Суботици Владислав Надьмитьо кратки час грал у Културно-уметнїцким дружтве *Младосц*. Од 1966. року предлужел грац у КУД *Максим Горки* у Новим Садзе як член малого составу под руководством Ивана Чукляша. У єдним периодзе Славко грал и шпивал у ґрупи  *Лира*, зоз Сашом Поповичом, котра познєйше постала *Сладки грих* и музично означела єден период на югославянских просторох. 

Єден час Славко бул активни и у драмскей секциї у КУД *Максим Горки*. 

На *Червеней ружи*  Владислав Надьмитьо бул присутни од самого початку, тє. од 1962. року нє лєм як вокални солист и инструменталист на ґитари, алє и як єден з єй орґанизаторох тей манифестациї младих. У дуету зоз Михайлом Микита вони були побиднїки на трох фестивалох, од 1964. по 1966. рок. Наступних рокох Владислав Надьмитьо остал вязани за фестивал *Червена ружа* як орґанизатор алє вше баржей уходзел и до процесох компонованя музики.

У другей половки 90-тих рокох ше указало же дозрела ґенерация младших композиторох, же вони маю нови музични дїла у духу народней и забавней музики и теди ше Владислав Надьмитьо зявел зоз идею же би ше у Новим Садзе  основало  фестивал под назву *Ружова заградка*. После одходу до Канади Владислав Надьмитьо роками посилал свойо композициї на фестивали *Червена ружа* и *Ружова заградка*.

Владислав Надьмитьо бул оженєти зоз  Веселку родз. Сабадош и у малженстве мали сина Желька и дзивку Тамару.  

Владислав Надьмитьо умар 17. авґуста 2023. року у Киченеру, Канада, дзе є и поховани.

◆ Писню  Владислава Надьмитю  *Гунцути Руснаци* за мишани хор обробел музични фаховец мр. Мирко Преґун. И як така хорска писня виведзена є на Фестивалу рускей култури *Червена ружа* у Руским Керестуре. Писню шпивал Хор Дома култури и катедралней церкви св. Миколя зоз Руского Керестура зоз провадзеньом оркестри Дома култури. Дириґовал мр. Мирко Преґун.

◆ Владислав Надьмитьо по 2012 рок  компоновал 60 композициї хтори виведзени на *Червеней ружи* (у народним духу, у забавним духу и єдна дзецинска) и на *Ружовей заградки*.

◆ Остатнї наступ Славка Надьмитю бул на Фестивалу култури Руснацох *Червена ружа* 2011 з нагоди 50. рочнїци фестивала, на манифестациї вечара, *Ретроспектива писньох зоз предходних Червених ружох од 1962. року*. За тоту нагоду С. Надьмитьо допутовал зоз Канади а на тим вечару одшпивал прекрашнє и барз емотивно свою писню *Нє забудз ме ровнїно* зоз провадзеньом Националней оркестри зоз хтору дириґовал Мирон Сивч.

## Композициї Владислава Надьмитя

 

   

## Фестивал бунєвацких писньох
Менєй познате же Владислав Надьмитьо послал вецей свойо композициї и на *Фестивал бунєвацких писньох* хтори ше отримує у Суботици. Тот фестивал перши раз отримани  2001. року и теди Славкова композиция *Далеко jе Суботица* достала першу награду фахового жирия алє и награду публики.

## Вонкашнї вязи
* Червена ружа 1962-2011, (биоґрафия и список композицийох), Том II, Завод за културу войводянских Руснацох, Нови Сад, 2014., б. 518.

* Владислав Надьмитьо: Нови швет нових шапутракох, *Studia Ruthenica,* Дружтво за руски язик, литературу и културу, ч. 12, б. 144-145.

* Упокоєл шє Владислав Надьмитьо, Дюра Винаї, Рутенпрес, 18. авґуст 2023.

## Ґалерия

Vladislav Nadjmitjo i Ivan Čukljaš.jpg|Иван Чукляш на гармоники, Владислав Надьмитьо шпива


## Референци


 
Катеґория:Руснаци у Сербиї
Катеґория:Керестурци
Катеґория:Новинаре
Катеґория:Музичаре
Катеґория:Композиторе
Катеґория:Шпиваче
Катеґория:Култура
Катеґория:Дїяче у култури
Катеґория:Виселєнци
Катеґория:Руснаци у Канади
Катеґория:30. май
Катеґория:Народзени 1947
Катеґория:17. авґуст
Катеґория:Умарли 2023